नई दिल्ली: राजस्थान के अलवर लिंचिंग मामले में कुछ सनसनीखेज जानकारी सामने आई है। एक तरफ राजस्थान पुलिस पर लापरवाही का आरोप है तो दूसरी तरफ तेलंगाना के बीजेपी नेता और विधायक राजा सिंह ने विवादित बयान दिया है। उन्होंने कहा कि इस तरह की खबरें आ रहीं है कि गाय के नाम पर हिंसा हो रही है, गाय के नाम पर हत्या की जा रही है। लेकिन क्या किसी ने सोचा कि आखिर ये सब क्यों हो रहा है। क्या कभी कोई इस पर चर्चा हो हुई कि इस तरह की घटनाओं को कैसे रोका जाए। जहां तक राजस्थान में उस शख्स के बारे में चर्चा की जा रही है उस सिलसिले में मीडिया के अलग अलग खंडों से जानकारी आ रही है कि उसके खिलाफ कुछ मामले पहले से भी दर्ज थे।